[pic] | EURÓPAI BIZOTTSÁG |

Brüsszel, 2010.8.4.

COM(2010) 421 végleges

A BIZOTTSÁG JELENTÉSE AZ EURÓPAI PARLAMENTNEK ÉS A TANÁCSNAK

a közösségi üres álláshelyekre vonatkozó negyedéves statisztikai adatokról szóló 453/2008/EK európai parlamenti és tanácsi rendelet végrehajtásáról

A BIZOTTSÁG JELENTÉSE AZ EURÓPAI PARLAMENTNEK ÉS A TANÁCSNAK

a közösségi üres álláshelyekre vonatkozó negyedéves statisztikai adatokról szóló 453/2008/EK európai parlamenti és tanácsi rendelet végrehajtásáról

1. Bevezetés

A munkaerőpiac keresleti oldalának elemzésekor általában jelentős tényezőként veszik figyelembe a megüresedett álláshelyek számát. A Bizottságnak és az Európai Központi Banknak is szüksége van az üres álláshelyekre vonatkozó negyedévenkénti adatokra, hogy követni tudják a gazdasági ciklus és a munkaerőpiac rövidtávú alakulását. Az európai foglalkoztatási stratégia keretében emellett a Bizottság a munkaerő-kereslet szintjének és struktúrájának figyelemmel kíséréséhez és elemzéséhez is igényt tart gazdasági tevékenység szerint csoportosított, üres álláshelyekre vonatkozó adatokra.

A közösségi üres álláshelyekre vonatkozó negyedéves statisztikai adatokról szóló, 2008. április 23-i 453/2008/EK európai parlamenti és tanácsi rendelet[1] megállapította az ilyen statisztikák előállításának, továbbításának és értékelésének kereteit. A 453/2008/EK rendelet 10. cikke előírja, hogy először 2010. június 24-ig, valamint azt követően háromévente a Bizottságnak jelentést kell benyújtania az Európai Parlamentnek és a Tanácsnak a rendelet végrehajtásáról. A jelentésnek értékelnie kell a tagállamok által rendelkezésre bocsátott statisztikák és az európai összesítések minőségét, és meg kell határoznia az esetlegesen javításra szoruló területeket.

E dokumentum az első jelentés, amelyet a Bizottság benyújt az Európai Parlamentnek és a Tanácsnak.

2. A végrehajtás szakaszai

2.1 Végrehajtási utasítások

Röviddel a 453/2008/EK rendelet elfogadását követően a Bizottság két végrehajtási rendeletet fogadott el, számos olyan vonatkozás részletes kifejtésére, amelyeket a 453/2008/EK rendelet értelmében komitológiai eljárással kellett tovább pontosítani.

- A Bizottság 1062/2008/EK rendelete[2] meghatározza:

• A szezonális kiigazítási eljárásokat a 453/2008/EK rendelet 3. cikkének (3) bekezdése értelmében. Eszerint a szezonálisan kiigazított adatok továbbítását legkésőbb akkor kell megkezdeni, amikor legalább a 16 megfigyelt időszakra vonatkozó idősorozatok rendelkezésre állnak. Mellékletében a rendelet azt is meghatározza, hogy milyen NACE Rev. 2. összesített szinten kell továbbítani az adatokat.

• Azon minőségi jelentések szerkezetét, tartalmát és továbbításának időpontját, amelyeket a tagállamok a 453/2008/EK rendelet 6. cikke (2) bekezdése szerint kötelesek a Bizottságnak benyújtani. Az első minőségi jelentést legkésőbb 2011. augusztus 31-ig kell továbbítani.

- A Bizottság 19/2009/EK rendelete[3] a következőkre vonatkozik:

• a 453/2008/EK rendelet 2. cikke (1) bekezdésének alkalmazásához meghatározott, az „üres álláshely” fogalmához kapcsolódó definíciók; különösen a „megfelelő jelölt megtalálása érdekében” tett „aktív lépések” felsorolása, és hogy mi értendő a munkahely betöltéséhez szükséges „meghatározott idő” fogalmán;

• A negyedéves adatok összegyűjtésének referencia-időpontjai, hangsúlyozva, hogy a preferált módszer a folyamatos adatgyűjtés, illetve a negyedéves adatokból számított reprezentatív átlag;

• a 453/2008/EK rendelet 5. cikke (1) bekezdésében említett továbbítási határidő és az első referencia-negyedév időpontja. A továbbítás határidejét a referencia-negyedév végét követő 70 napban határozzák meg. Néhány tagállamnak, ahol az alkalmazottak száma az Európai Közösség összesített alkalmazotti létszámának több mint 3 %-át teszi ki, az üres álláshelyekre és a betöltött állásokra vonatkozó összesített adatokat a referencia-negyedév végétől számított 45 napon belül kell továbbítania. Az első referencia-negyedév 2010. első negyedéve. Ez közvetetten a visszamenőleges adatszolgáltatás referencia-időszakát is meghatározza: ez a 2009-es év négy negyedéve;.

• mely tagállamoknak kell a 453/2008/EK rendelet 7. cikke (1) bekezdésében előírt megvalósíthatósági tanulmányokat elkészíteniük a tíz alkalmazottnál kevesebbet foglalkoztató egységekre vonatkozó adatok begyűjtése[4] érdekében; e tanulmányok szerkezete, és hogy mikor kell ezeket benyújtani a Bizottságnak (2010. február).

• mely tagállamoknak kell a 453/2008/EK rendelet 7. cikke (1) bekezdésében előírt megvalósíthatósági tanulmányokat elkészíteniük a NACE Rev. 2. O, P, Q, R és S nemzetgazdasági ágakra vonatkozó adatok begyűjtése[5] érdekében; e tanulmányok szerkezete, és hogy mikor kell ezeket benyújtani a Bizottságnak (2010. február).

2.2. Kapacitásépítés

2008-ban és 2009-ben a Bizottság a tagállamokkal együtt több intézkedést hozott annak biztosítására, hogy az utóbbiak meg tudjanak felelni a különböző rendeletekben előírt jelentéstételi kötelezettségeiknek.

- Támogatások : Két, az európai statisztikai rendszerre korlátozott pályázati felhívást bocsátottak ki (évente egyet), a jogalap alkalmazásához szükséges kapacitások megteremtése érdekében. A fő hangsúlyt a tíz alkalmazottnál kevesebbet foglalkoztató vállalkozásokat, valamint a NACE Rev. 2. O, P, Q, R és S nemzetgazdasági ágakat érintő adatok lefedettségének és minőségének javítására fektették. A javaslatokat beterjesztő országok, amelyek az Európai Bizottságtól ennek nyomán pénzügyi támogatást is kaptak, a következők voltak: Ausztria, Dánia, Málta, Olaszország, Lettország, Lengyelország, Románia, Norvégia és Horvátország.

- Műhelytalálkozók : Az Eurostat két módszertani műhelytalálkozó társszervezője volt, az egyiket Nürnbergben (Németország) tartották 2008. decemberében, a másodikat pedig Neuchâtelben (Svájc) 2009. novemberében. Ezeken mintegy húsz tagállam vett részt, más országokkal – például Norvégiával, Svájccal és Izraellel –, valamint nemzetközi szervezetekkel együtt (Európai Központi Bank, OECD). Az összejövetelek célja a bevált gyakorlatok és tapasztalatok cseréje volt az üres álláshelyekkel kapcsolatos statisztikák gyűjtése terén, valamint egyes módszertani kérdések megvitatása.

- A tagállamokban végzett munka : minden tagállam azt jelentette be, hogy általában véve képes lesz a kért adatgyűjtést az első referencia-negyedévre, azaz 2010-re megvalósítani; a következő nehézségekre azonban az első referencia-negyedévben számítani lehet :

a) lefedettségi problémák: egyes tagállamok nehezen tudják összegyűjteni a NACE Rev. 2. O–S nemzetgazdasági ágakra (elsősorban az O-ra), valamint a 10 alkalmazottnál kevesebbet foglalkoztató üzleti egységekre vonatkozó adatokat;

b) a részletes módszertani útmutatások hiánya;

c) a gazdasági tevékenység szerint csoportosított üres álláshelyekre vonatkozó becslések pontatlanságai.

Feltételezhető, hogy ezek a nehézségek idővel megoldódnak, mivel a tagállamok egyre több tapasztalattal fogják végezni az üres munkahelyekre vonatkozó statisztikai adatok gyűjtését, és finomítani fogják előállítási rendszereiket. Az Eurostat a tagállamokkal együtt világos metodológiai útmutatót fog kidolgozni.

2.3 Pénzügyi fellépések 2010-ben

A 453/2008/EK rendelet 8. cikkének (1) bekezdése előírja, hogy „Az adatgyűjtés első három évére a tagállamok pénzügyi támogatást kaphatnak a Közösségtől az ezzel kapcsolatos munka költségeinek fedezésére” .

Ennek érdekében 2010. március 24-én (az európai statisztikai rendszerre korlátozott) pályázati felhívást írtak ki, amelynek keretében a kedvezményezettek összesen 800 000 EUR összeghez juthatnak.

3) A tagállamok által szolgáltatott statisztikai adatok minősége

2010 első negyedéve az az első referencia-időszak, amelyről az országok jogi kötelezettsége jelentést tenni. Az első adattovábbítások határideje május 15. és június 10. A tagállamok részletes minőségi jelentéseinek 2011. augusztus 31. előtt kell beérkezniük. Ebből következően ma még nem lehetséges alapos értékelést adni az adatok minőségéről. Az Európai Parlamentnek és a Tanácsnak három év múlva benyújtandó következő jelentés részletes minőségértékelést fog tartalmazni.

Ugyanakkor próbajelleggel már most is meg lehet kísérelni egyfajta értékelést azoknak az adatoknak az alapján, amelyeket a tagállamok önkéntes alapon már továbbítottak az Eurostatnak, kiegészítve ezeket a műhelytalálkozók előkészítésekor szerzett, minőségre vonatkozó információkkal. A beérkezett adatok teljességét tekintve a 2009-es év negyedik negyedévét a következőképpen lehet összefoglalni:

- Tizennyolc ország[6] nyújtotta be a rendeletek által előírt összes statisztikai változót:

- Öt ország nem nyújtotta be a rendeletek által előírt összes statisztikai változót. Spanyolország, Franciaország és Olaszország megvalósíthatósági tanulmányukban elemezték a hiányzó változók begyűjtésének lehetőségét. Portugália nem szolgáltat adatokat a NACE Rev. 2. O nemzetgazdasági ágra vonatkozóan, és Hollandia csak a gazdaság egészére nézve továbbít a betöltött állásokra vonatkozó adatokat.

- Hét ország[7] még nem továbbított adatokat a betöltetlen munkahelyekről, vagy a továbbításukat félbeszakította[8].

Egyre több tagállam terjeszti országszerte az üres álláshelyekre vonatkozó statisztikáit, vagy sajtóközlemények útján, vagy weboldalain téve közzé a számadatokat. Ez arra mutat, hogy véleményük szerint adataik minősége megfelelő ahhoz, hogy a nagyközönség tudomást szerezzen róluk.

4) Az európai összesítések minősége

Az európai adatösszesítések minőségét csak az Európai Parlamentnek és a Tanácsnak három év múlva küldendő következő jelentésben lehet majd értékelni. Ezzel együtt – mivel egyes országok most sem gyűjtenek és a következő években sem fognak gyűjteni adatokat a tíznél kevesebb személyt alkalmazó egységekről vagy a NACE Rev. 2 O nemzetgazdasági ágról, nem lehet majd olyan összesítéseket kiszámítani, amelyek mérettől függetlenül valamennyi vállalatot és minden gazdasági tevékenységet lefednek. Az Eurostat tovább tárgyal a tagállamokkal, hogy a lefedettségbeli eltérések megszűnjenek, és hogy az egész gazdaságot lefedő európai összesítéseket lehessen majd kiszámítani.

5) A főbb előrelépések és a közelmúlt fejleményei

2009-ben és 2010 elején a legtöbb tagállamban több területen is történt javulás. Mindegyik ország befejezte, illetve hamarosan befejezi a NACE rev. 1. osztályozási rendszerről a NACE Rev. 2-re való áttérést. Dánia, Ausztria és Norvégia nulláról indulva az üres állásokra vonatkozó új, országos felméréseket dolgozott ki 2009 folyamán; ezek segítségével teljesíteni tudják majd a jogszabályi követelményeket. Spanyolország és Franciaország kérdőíveit úgy alakította át, hogy az üres álláshelyeket illető saját meghatározásuk megfeleljen a 453/2008/EK rendeletnek. Magyarország felmérését kiterjesztette az ötnél kevesebb személyt alkalmazó üzleti egységekre is. Végezetül pedig az Egyesült Királyság az első olyan tagállam, amely máris képes szezonálisan kiigazított adatokat szolgáltatni. Sor került továbbá az üres munkahely meghatározásának a rendeletben szereplő definícióhoz való hozzáigazítására. Ennek eredményeként az erre vonatkozó statisztikák most már minden országban harmonizált meghatározás szerint készülnek.

2010 elején az Eurostat megkapta a 453/2008/EK rendelet 7. cikkének (1) bekezdése értelmében elkészítendő megvalósíthatósági tanulmányokat az összes érintett országtól – Németország kivételével, amely úgy döntött, hogy a közigazgatási szervek számára fog adatokat gyűjteni, és ezért nem kell a tanulmányt elkészítenie. A dokumentumokat most elemzik behatóbban, de a jelentések legfőbb tanulságait a következőkben már össze lehet foglalni:

- Ausztria: Problémák vannak a NACE Rev.2. O–S ágakban a vállalatkategóriákba való besorolással, ezen középtávon javítani kell; 2010 első negyedévétől azonban a NACE Rev.2. O–S ágakra már szolgáltatnak adatokat.

- Dánia: A megvalósíthatósági tanulmányok nem mutatnak rá nagyobb problémákra sem a tíznél kevesebb alkalmazottal rendelkező vállalatoknál, sem a NACE Rev.2. O–S nemzetgazdasági ágakban történő adatgyűjtéssel kapcsolatban. Dánia ennek ellenére későbbre halasztotta a NACE Rev.2. O–S nemzetgazdasági ágakban történő adatfelvételt. A tíznél kevesebb alkalmazottal rendelkező vállalatokról már 2010 első negyedévében szolgáltatnak adatot.

- Franciaország: A megvalósíthatósági tanulmány végkövetkeztetése, hogy 2008-tól 2012-ig a tíznél kevesebb alkalmazottal rendelkező vállalatok esetében csak éves adatok gyűjthetők. Remélik, hogy 2013-ban a tíznél kevesebb alkalmazottal rendelkező vállalatokra már negyedéves adatokat is fognak tudni szolgáltatni. Ugyanakkor a NACE Rev.2. R és S ágaira és a magánszektort magában foglaló P és Q ágakra már gyűjtenek adatokat. A NACE Rev. 2. O, P és Q ágaira vonatkozóan, amelyek a közigazgatásnak felelnek meg, negyedéves adatok nem lesznek elérhetők (csak éves adatok, 2013-tól kezdve).

- Spanyolország: Az előzetes tanulmány megállapította, hogy noha bonyolult és költséges, de lehetséges negyedéves adatokat gyűjteni a NACE Rev. 2. O nemzetgazdasági ágra, és ezeket 2010 első negyedéves referencia-időszakára Spanyolország már továbbítani is fogja. A NACE Rev. 2. P, Q, R és S ágaira vonatkozó adatokat jelenleg gyűjtik.

- Olaszország: A tanulmány megállapítja, hogy a tíznél kevesebb alkalmazottal rendelkező egységekre és a NACE Rev. 2. O–S nemzetgazdasági ágakra vonatkozó adatgyűjtéssel kapcsolatban eddig megvizsgált összes lehetőség kivitelezhetetlen. Ennél pozitívabban értékelik a NACE Rev. 2 O–S ágakban való adatgyűjtés lehetőségeit a privát szektorban. Mindenképpen több elemzésre van azonban szükség, és 2010 decemberében Olaszország több végleges következtetéssel tud majd szolgálni.

- Málta: A tanulmány fő következtetése az, hogy a NACE Rev. 2. O–S nemzetgazdasági ágakra vonatkozó adatgyűjtés lehetséges, de a minőséggel és a költségekkel kapcsolatos megfontolások miatt a tíz főnél kevesebbet alkalmazó egységek adatainak begyűjtése megvalósíthatatlan.

Az Eurostat a tagállamokkal együtt dolgozni fog azon, hogy cselekvési terveket hozzon létre a lefedettség lehető legnagyobb mértékű kiterjesztése érdekében, figyelembe véve a tanulmányokban leírt problémákat.

6) Következtetések

A 453/2008/EK rendelet közzététele óta két végrehajtási rendeletet fogadtak el, amelyek több technikai részletet tartalmaznak. 2008-ban és 2009-ben a tagállamok pénzügyi támogatást kaptak a 2010. első negyedévére vonatkozó, üres álláshelyekkel kapcsolatos adatok továbbítására való felkészüléshez. A pénzügyi támogatás 2010–2012 között is folytatódni fog, ahogyan ezt a 453/2008/EK rendelet előírja. 2008-ban és 2009-ben két műhelytalálkozóra került sor a technikai kapacitás építéséhez és az üres munkahelyekkel kapcsolatos tapasztalatcserékhez. E találkozók és a tagállamok egyéb erőfeszítései eredményeként mindegyikük teljes vagy majdnem teljes mértékben fel volt készülve arra, hogy 2010 elejétől teljesíteni tudja jogszabályi kötelezettségét. Ezzel együtt szükség van a fennmaradó lefedettségi problémák megszűntetésére annak érdekében, hogy az európai összesített adatokat ki lehessen számítani.

Az Európai Parlamentnek és a Tanácsnak 2013 júniusában benyújtandó következő jelentéshez – a nemzeti minőségi jelentések és a hivatalos adattovábbítási tevékenység révén – részletesebb információkat lehet majd összegyűjteni. Ez lehetővé fogja tenni, hogy az üres munkahelyekről készülő negyedéves statisztikák minőségéről és relevanciájáról teljesebb értékelés készüljön.

[1] HL L 145., 2008.6.4., 234. o.

[2] A Bizottság 1062/2008/EK rendelete (2008. október 28.) a közösségi üres álláshelyekre vonatkozó negyedéves statisztikai adatokról szóló 453/2008/EK európai parlamenti és tanácsi rendelet szezonális kiigazítási eljárások és minőségi jelentések vonatkozásában történő végrehajtásáról (HL L 285., 2008.10.29., 3. o.).

[3] A Bizottság 19/2009/EK rendelete (2009. január 13.) a közösségi üres álláshelyekre vonatkozó negyedéves statisztikai adatokról szóló 453/2008/EK európai parlamenti és tanácsi rendelet üres álláshely meghatározása, az adatgyűjtésre vonatkozó referencia-időpontok, adattovábbítási jellemzők és megvalósíthatósági tanulmányok meghatározása tekintetében történő végrehajtásáról. (HL L 9., 2009.1.14., 3. o.).

[4] Dánia, Franciaország, Olaszország és Málta.

[5] Dánia, Németország, Spanyolország, Franciaország, Olaszország, Málta és Ausztria.

[6] Bulgária, a Cseh Köztársaság, Németország, Észtország, Görögország, Ciprus, Lettország, Litvánia, Luxemburg, Magyarország, Málta, Lengyelország, Románia, Szlovénia, Szlovákia, Finnország, Svédország és az Egyesült Királyság.

[7] Belgium, Dánia, Ausztria, Írország, Izland, Norvégia és Svájc.

[8] Belgium 2007. negyedik negyedévében abbahagyta az adatszolgáltatást.